text: Kom helt tæt på en verden fuld af benzin, olie og gas
  21 august 2016 kl. 07.42
  Selvom det er en risikovirksomhed, så inviterer Shell Raffinaderiet i Fredericia i dag alle indenfor.
  Normalt er gitterporten lukket for besøgende, men i anledning af raffinaderiets 50-års jubilæum er der i dag åbent hus på en af Fredericias største virksomheder.
  Shell Raffinaderiet er i dag nøglepunkt for den danske nordsøolie og langt størstedelen af den olie, der hentes op fra de danske oliefelter, kommer til Fredericia gennem en 300 kilometer lang rørledning.
  Raffinaderiet kører i døgndrift, og har omkring 200 fastansatte, der er med til at producere omkring en tredjedel af den benzin og diesel, som de mere en 2 millioner danske biler bruger.
  Shell Raffinaderiet blev indviet 19. august 1966 og har en samlet kapacitet på 3,4 millioner ton råolie årligt.
  Åbent hus i dag fra kl. 10 - 14 byder på forskellige tiltag både for børn og voksne gæster.
  Faktaboks
  Producerer: Flydende gas, jetbrændstof, fuelolie, benzin, diesel og fyringsolie.Forarbejder 35 % af alle brændstofprodukter, der anvendes i Danmark.Udskiber råolie (Nordsøolie) til raffinaderier uden for Danmark.Antal medarbejdere: 210.Areal: Ca. 70 ha. Svarende til mere end 100 fodboldbaner.Tankkapacitet på raffinaderiet: ca. 660.000 m3.Tankkapacitet på havneterminalen: Ca. 70.000 m3.Shell Raffinaderiet i Fredericia er Europas mest energieffektive raffinaderi og nr. 3 på verdensplan. Blandt andet anvendes overskudsvarme fra raffinaderiet svarende til mere end 21.000 almindelige husstandes årlige varmeforbrug til fjernvarme via TVIS-systemet.Samlet har indtægterne fra olie og gas fra Nordsøen fra 1963 til 2014 bidraget til statens driftsbudget med ca. 400 mia. kr. Rørledningen, der fører dansk nordsøolie til Fredericia, blev etableret i 1984.Shell Raffinaderiet blev i 2014 sat til salg, og det er det fortsat.Kilde:Shell
  
  